LV Eiropas Savienības Oficiālais Vēstnesis C 188/14

Uzklausīšanas amatpersonas nobeiguma ziņojums lietā COMP/38.543 – Starptautiskie pārcelšanās pakalpojumi

(atbilstoši 15. un 16. pantam Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.)

2009/C 188/06

No lēmuma projekta izriet šādi apsvērumi.

IEVADS

Komisija 2003. gada augusta beigās nolēma 2003. gada septembrī veikt pārbaudes Beļģijā, uzņēmumos Allied Arthur Pierre, Interdean, Transworld un Ziegler. Pēc šīm pārbaudēm Allied Arthur Pierre iesniedza pieteikumu par atbrīvojumu no naudas soda vai, ja tas nebūtu iespējams, par iespējamā naudas soda samazināšanu saskaņā ar Komisijas 2002. gada paziņojumu par atbrīvojumu no naudas soda un naudas soda samazināšanu karteļu gadījumos. Tā kā Komisija jau bija veikusi mērķtiecīgu pārbaudi un ieguvusi pierādījumus par karteli, atbrīvojumu no naudas soda nevarēja piešķirt. Tomēr, pamatojoties uz [*] (1), Komisija plānoja Allied Arthur Pierre piešķirt naudas soda samazinājumu 30–50 % apmērā.

Komisija 2005. gada februārī, septembrī un oktobrī, kā arī 2007. gada jūlijā un oktobrī attiecīgajiem uzņēmumiem, kā arī konkurentiem un pārcelšanās pakalpojumus sniedzošo uzņēmumu arodorganizācijai Beļģijā nosūtīja informācijas pieprasījumus saskaņā ar Padomes Regulas (EK) Nr. 1/2003 18. pantu.

Komisijas sākotnējais slēdziens bija tāds, ka lēmuma projekta adresāti bija piedalījušies starptautisko pārcelšanās pakalpojumu jomas kartelī Beļģijā. Šie uzņēmumi noteica cenas, sadalīja klientus un manipulēja ar piedāvājumu iesniegšanu, tādējādi pārkāpjot Eiropas Kopienas dibināšanas līguma 81. panta un EEZ līguma 53. panta noteikumus. Karteļa darbības ilgums bija 19 gadi, sākot vismaz no 1984. gada līdz 2003. gadam.

Paziņojums par iebildumiem un atbildes iesniegšanas termiņš

Paziņojums par iebildumiem 2006. gada 19. oktobrī tika nosūtīts 32 adresātiem, proti: Allied Arthur Pierre NV; North American International Holding Corporation; North American Van Lines Inc.; Sirva Inc.; Exel International Holdings (Belgium) NV; Exel International Holdings (Netherlands I) BV; Exel International Holdings (Netherlands II) BV; Exel International Holdings Limited; Exel Investments Limited; Realcause Limited; Amcrisp Limited; Interdean AG; Interdean Group Limited; Interdean Holding BV; Interdean International Limited; Interdean NV; Interdean SA; Iriben Limited; Rondspant BV; Team Relocations NV; Team Relocations Limited; Trans Euro Limited; Amertranseuro International Holdings Limited; [*]; Mozer Moving International SPRL; Gosselin World Wide Moving NV; Stichting Administratiekantoor Portielje; Compas International Movers NV; Transworld International NV; Putters International NV; Verhuizingen Coppens NV un Ziegler SA.

Adresāti saņēma paziņojumu par iebildumiem laikā no 2006. gada 20. oktobra līdz 23. oktobrim, atbilžu iesniegšanas termiņš bija divi mēneši. Pēc pamatotiem lūgumiem termiņa pagarinājums tika piešķirts šādiem uzņēmumiem: Coppens – līdz 2007. gada 15. janvārim, Gosselin – līdz 2007. gada 22. janvārim; kā arī Stichting un Interdean – līdz 2007. gada 22. janvārim. Visas puses savas atbildes iesniedza noteiktajā termiņā.

Piekļuve lietas materiāliem

Pusēm bija dota piekļuve lietas materiāliem DVD formātā, kas pēc pieprasījuma tika nosūtīti visām pusēm. Citi lietas dokumenti bija pieejami Komisijas telpās, un 28 uzņēmumi izmantoja iespēju izskatīt šos dokumentus. Neviena no pusēm, izņemot Ziegler, nevērsās pie uzklausīšanas amatpersonas saistībā ar piekļuvi lietas materiāliem. Ziegler uzklausīšanas amatpersonai iesniedza rakstisku lūgumu sniegt piekļuvi citu pušu atbildēm uz paziņojumu par iebildumiem. Uzklausīšanas amatpersona liedza šo piekļuvi, jo pēc iebildumu paziņošanas saņemtā informācija nav izmeklēšanas lietas daļa un tādējādi nav pieejama. Pusēm ir tiesības piekļūt citu pušu atbildēm uz paziņojumu par iebildumiem tikai tad, ja tajās ir ietverta apsūdzoša rakstura informācija un ja Komisija to izmanto savā galīgajā lēmumā, vai ja šajās atbildēs ir sniegti attaisnojoši pierādījumi (2).

Mutiskā uzklausīšana

Mutiskā uzklausīšana notika 2007. gada 22. martā. Uzklausīšanā piedalījās visas puses vai to pārstāvji, izņemot Exel uzņēmumu grupu (Allied Arthur Pierre mātesuzņēmumi), [*], Mozer, Putters, Gosselin un Stichting.

Faktu vēstule

Pēc uzklausīšanas [*] pierādījumi [*]. Komisija uzskatīja, ka šie papildu pierādījumi bija noderīgi, lai pamatotu paziņojumā par iebildumiem ietvertos argumentus. Tāpēc 2007. gada 23. augustā visām pusēm tika nosūtīta faktu vēstule, kurā bija izklāstīta pierādījumu būtība un paskaidrots, kā Komisija plānoja šos pierādījumus izmantot lēmuma projektā, kā arī CD-ROM ar papildu pierādījumiem. Atbildes sniegšanai uz faktu vēstuli pusēm tika dotas divas nedēļas.

Jaunie pierādījumi neizraisīja papildu vai jaunus iebildumus pret pusēm, bet gan apstiprināja un papildināja Komisijas izmeklēšanā iegūtos pierādījumus.

LĒMUMA PROJEKTS

[*] Attiecībā uz diviem uzņēmumiem lēmuma projektā norādītais pārkāpuma ilgums ir īsāks nekā paziņojumā par iebildumiem norādītais ilgums.

Komisijai iesniegtais lēmuma projekts ietver tikai tos iebildumus, attiecībā uz kuriem pusēm tika dota iespēja darīt zināmu savu viedokli.

Līdz ar to es uzskatu, ka šajā lietā pušu tiesības tikt uzklausītām ir ievērotas.

Briselē, 2008. gada 25. februārī Karen WILLIAMS

(1) Daļa no šā teksta ir rediģēta, lai nodrošinātu to, ka netiek atklāta konfidenciāla informācija; šīs daļas ir ieslēgtas kvadrātiekavās un atzīmētas ar zvaigznīti.

(2) Pirmās instances tiesas 2006. gada 27. septembra spriedums lietā Nr. T-43/02, Jungbunzlauer.